KAPU KIA 8
Nki i Kintinu kia Nzambi?
1. Nkia sambu kitomene zayakana tubadika?
WANTU ayingi bazeye e sambu kitomene zayakana eki kiyikilwanga vo sambu kia Se dieto dia zulu yovo Sambu kia Mfumu. Yesu wasadila e sambu kiaki mu longa alongoki andi una balenda sambila. Nkia diambu kalomba muna sambu kiaki? Ekuma sambu kiaki kinina kiamfunu kwa yeto o unu?
2. Nkia mambu tatu mamfunu Yesu katulonga vo twalombanga?
2 Yesu wavova vo: “I wau wuwu nufwete sambila: ‘E Se dieto koko zulu, yambula nkumbu aku yazitiswa. E Kintinu kiaku kiza. O luzolo lwaku lwavangama ova ntoto nze koko zulu.’” (Tanga Matai 6:9-13.) Ekuma Yesu katulongela vo twalombanga mambu tatu mama?—Tala e Mvovo Misasilu 20.
3. Nkia mambu tufwete zaya mu kuma kia Kintinu kia Nzambi?
3 Twalongokele kala vo nkumbu a Nzambi i Yave. Twabadikidi kala o luzolo lwa Nzambi mu kuma kia wantu yo ntoto. Kansi, adieyi Yesu kazola vova vava kavova vo: ‘Yambula e Kintinu kiaku kiza’? Tulongoka nki i Kintinu kia Nzambi, nkia mambu kivanga ye una kivelelesela e nkumbu a Nzambi.
NKI I KINTINU KIA NZAMBI?
4. Nki i Kintinu kia Nzambi? Nani i Ntinu?
4 Yave wasikidisa luyalu lwa zulu yo sola Yesu mu kala se Ntinu. Nkand’a Nzambi uyikilanga luyalu lwalu vo Kintinu kia Nzambi. Yesu i “Ntinu wa atinu ye Mfumu a zimfumu.” (1 Timoteo 6:15) Yesu una ye wisa kia vanga mana masundidi owete ke mu konso luyalu ko. O nkum’andi usundidi o nkuma tuyalu twawonso.
5. O luyalu lwa Nzambi akweyi luyadila? Nki luyala?
5 Vioka lumbu makumaya vava kafuluka, Yesu wavutuka kuna zulu. Kuna kwalanda, Yave wanyadika se Ntinu a Kintinu. (Mavangu 2:33) O luyalu lwa Nzambi kuna zulu lwina, kansi luyala o ntoto. (Lusengomono 11:15) Ekiaki i kuma Nkand’a Nzambi uyikilanga Kintinu kia Nzambi vo “Kintinu ki’ezulu.”—2 Timoteo 4:18.
6, 7. Nki kikitulanga Yesu se ntinu osundidi atinu a wantu?
6 Nkand’a Nzambi uvovanga vo Yesu osundidi konso ntinu kadi “yandi kaka olembi fwa.” (1 Timoteo 6:16) Ayadi awonso a wantu befwanga, kansi Yesu kesinga fwa ko. Mawonso kevanga o Yesu mu kuma kieto makwele mvu.
7 Ungunza wa Nkand’a Nzambi uvovanga vo Yesu okala se Ntinu ansongi ye nkenda. Uvovanga vo: “O mwand’a Yave ukunyitalelela, o mwand’a ngangu yo mbakula, o mwand’a ndongesela yo nkuma, o mwand’a zayi yo vumi wa Yave; ewete diandi dikala muna vumi wa Yave: kefundisila muna mbon’a meso ko, ngatu zengela muna ngw’a matu: kansi muna unsongi i kefundisil’asukami, kezengela muna kosi muna diambu di’alembami a nza.” (Yesaya 11:2-4) Nga kuzolele yalwa kwa ntinu a mpila yayi ko?
8. Aweyi tuzayidi wo vo Yesu ke yala yandi mosi ko?
8 Nzambi osolanga wantu akete mu yala yo Yesu kuna zulu. Kasikil’owu, Paulu wa ntumwa wavovesa Timoteo vo: “Avo tuzizidila, tuyala yandi mpe se atinu.” (2 Timoteo 2:12) Akwa beyala kumosi yo Yesu?
9. Wantu kwa beyala yo Yesu? Nkia ntangwa Nzambi kayantika kubasola?
9 Nze una twalongokele muna Kapu kia 7, Yoane wa ntumwa wasongwa mona-meso kia Yesu nze Ntinu kuna zulu kumosi ye 144.000 ma atinu akaka. Aki nani bena muna lutangu lwa 144.000? Yoane wasasila vo i awana ‘bena ye nkumbu a Yesu ye nkumbu ya Se diandi yasonama vana tuse twau.’ I bosi wakudikila vo: “I yau belandanga Mwan’a meme [una vo i Yesu] konso kuna kekwenda. Basumbwa vana vena wantu.” (Tanga Lusengomono 14:1, 4.) E 144.000 ma Akristu akwikizi ana kasola o Nzambi, “beyala e nza” kumosi yo Yesu. Vava befwanga, befulwanga mu tambula moyo kuna zulu. (Lusengomono 5:10) Tuka muna lumbu ya ntumwa, Yave osolanga Akristu akwikizi mu lungisa lutangu lwa 144.000 ma atinu.
10. O sola Yesu ye 144.000 mu yala wantu, aweyi disongelanga o zola kwa Yave?
10 Yave otoma kutulunga-lunganga, i dianu kasolela wantu mu yala kumosi yo Yesu. Yesu nyadi ambote kekala kadi otoma kutubakulanga. Ozeye e mpasi tumonanga. Paulu wavova vo Yesu ‘ofwila lutovoko lweto e nkenda’ kadi yandi kibeni “watontwa muna mawonso nze yeto, kansi kasumuka ko.” (Ayibere 4:15; 5:8) E 144.000 bazeye mpe mpasi za wantu. Benwananga yo usumuki ye mayela. Muna kuma kiaki, tulenda kala ye ziku vo e 144.000 bebakula ke una kaka tumonanga ko, kansi ye mpasi mpe tunwananga zau.
NKIA MAMBU KIVANGA E KINTINU KIA NZAMBI?
11. Ekuma Yesu kalongela alongoki andi basambanga vo luzolo lwa Nzambi lwavangama kuna zulu?
11 Yesu wavovesa alongoki andi vo basambanga kimana luzolo lwa Nzambi luavangama kuna zulu. Ekuma? Muna Kapu kia 3 twalongokele vo Satana wa Nkadi ampemba wakolamena Yave. Vava Satana kakolama, Yave wayambula vo Satana kumosi ye mbasi zandi z’akolami yovo nkuya bakala kuna zulu mu fikolo. Ediadi disongele vo ke awonso ko kuna zulu bavanganga luzolo lwa Nzambi. Muna Kapu kia 10, tulongoka mayingi mu kuma kia Satana ye nkuya.
12. Nkia mambu mole mamfunu meyikwanga muna Lusengomono 12:10?
12 Nkand’a Nzambi usasilanga vo ke vavioka kolo ko vava Yesu kayadikwa se Ntinu a Kintinu kia Nzambi, wanuana vita yo Satana. (Tanga Lusengomono 12:7-10.) E tini kia 10 mambu mole mamfunu kiyikanga. Diantete, Kintinu kia Nzambi kiayantika yala, Yesu Kristu i Ntinu. Diazole, Satana wayingwa kuna zulu yo vetwa ova ntoto. Nze una tulongoka, o mambu mama mavangama kala.
13. Adieyi diabwa kuna zulu vava Satana kavetwa ova ntoto?
13 Nkand’a Nzambi uyikanga e kiese bamona ambasi zakwikizi vava Satana ye nkuya miandi bayingwa kuna zulu. Tutanganga vo: “Yangalala e zulu yo yeno nukalanga mo.” (Lusengomono 12:12) Owau, kuna zulu kuna ye luvuvamu lwakieleka ye ngwizani kadi awonso luzolo lwa Nzambi bevanganga.
14. Nkia mambu mevangamanga ova ntoto tuka Satana kayingilwa kuna zulu?
14 Kansi e zingu ova ntoto kiaswaswana kikilu. Mambu mampasi mebwilanga wantu ova ntoto kadi ‘Nkadi ampemba wakulumuka ova ntoto, makasi mayingi kena mau, wau kazeye wo vo kolo kiandwelo kaka kasidi kiau.’ (Lusengomono 12:12) Satana wina ye makasi mayingi wau kayingwa kuna zulu, ozeye wo vo fioti fisidi ofwaswa. Ovanganga mawonso kalenda mu twasa e mvuanga, mpasi ye lubangamu mu nza yawonso.
15. Adieyi i kani dia Nzambi mu kuma kia ntoto?
15 Kansi e kani dia Nzambi mu kuma kia ntoto ke diasoba ko. Ozolele vo wantu alunga bazinga yakwele mvu muna paradiso ova ntoto. (Nkunga 37:29) Aweyi Kintinu kia Nzambi kilungisila e kani diadi?
16, 17. Ungunza wa Daniele 2:44 adieyi ukutulonganga mu kuma kia Kintinu kia Nzambi?
16 O ungunza wa Daniele 2:44 uvovanga vo: “Muna lumbu y’atinu awana, o Nzambi ezulu otongeka kintinu, kina ke kibangalakeswa ko yakwele mvu, ngatu vingilwa untinu wandi kwa nkangu akaka; kansi kikosomona yo sukisa yintinu yayi yawonso, kitongama mpe yakwele mvu.” O ungunza wau adieyi ukutulonganga mu kuma kia Kintinu kia Nzambi?
17 Diantete, ukutulonganga vo Kintinu kia Nzambi kiyantika yala “muna lumbu y’atinu awana.” Ediadi disongele vo vekala ye yintinu yakaka ova ntoto vava Kintinu kiyantika yala. Diazole, ukutulonganga vo e Kintinu kia Nzambi kiyala yakwele mvu ye ke vena luyalu lwakaka ko luvinga vana fulu kiandi. Diatatu, e Kintinu kia Nzambi kinuana vita ye yintinu ya nza yayi. Kintinu kia Nzambi kisunda e vita, kiau kaka kiyala nza yawonso. Ozevo, wantu bevua luyalu lusundidi o wete!
18. E vita yansuka benwana ntinu mia nza ye Kintinu kia Nzambi aweyi iyikilwanga?
18 Aweyi Kintinu kia Nzambi kiyadila e nza? Vitila vita yansuka yiyikilwanga vo Armangedo, e nkuya bevunginika “ntinu mia nza yawonso, babalunganisa vamosi muna vit’a lumbu kianene kia Nzambi a Mpungu-ngolo.” Ntinu mia nza benwana ye Kintinu kia Nzambi.—Lusengomono 16:14, 16; tala e Mvovo Misasilu 10.
19, 20. Ekuma tuvuididi Kintinu kia Nzambi o mfunu mu yala e nza?
19 Ekuma tuvuididi Kintinu kia Nzambi o mfunu? Vena ye kuma tatu. Kiantete, tu asumuki, muna kuma kiaki tuyelanga yo fwa. Kansi, Nkand’a Nzambi uvovanga vo muna Kintinu kia Nzambi tuzinga yakwele mvu. Muna Yoane 3:16 tutanganga vo: “Muna nzola katoma zola e nza o Nzambi i kavanin’o Mwan’andi amosi, kimana konso on’okwikilanga muna yandi ke fwaswa ko, moyo a mvu ya mvu kevua.”
20 E kuma kiazole tuvuididi Kintinu kia Nzambi o mfunu, tuzinganga ye yimpumbulu. Wantu ayingi akwa luvunu, mivi ye mintá zumba. Ke tulendi vanga diambu ko muna kubafwasa, kansi Nzambi ovanga wo. Awana bekwamanananga vanga mambu mambi, befwaswa muna Armangedo. (Tanga Nkunga 37:10.) E kuma kiatatu tuvuididi Kintinu kia Nzambi o mfunu, ayadi a nza ke belendanga singika mambu ko, akwa nsoki yovo mpuki. Ke bena yo luzolo lwa sadisa nkangu ko mu lemvokela Nzambi. Nkand’a Nzambi uvovanga vo: ‘O muntu okala ye wisa muna nkw’andi kamwesa mpasi.’—Kimpovi 8:9.
21. Aweyi Kintinu kivangila mawonso kimana luzolo lwa Nzambi luavangama ova ntoto?
21 Vava vita ya Armangedo yivioka, Kintinu kia Nzambi kivanga mawonso kimana luzolo lwa Nzambi luavangama ova ntoto. Kasikil’owu, Kintinu kikanga Satana ye nkuya miandi. (Lusengomono 20:1-3) Wantu ke beyela diaka ko ngatu fwa. Mu kuma kia lukûlu, akwa kwikizi awonso bezinga yakwele mvu muna Paradiso. (Lusengomono 22:1-3) E Kintinu kivelelesa nkumbu a Nzambi. Ediadi aweyi disongele? Disongele vo vava Kintinu kia Nzambi kiyala e nza, wantu awonso bezitisa e nkumbu a Yave.—Tala e Mvovo Misasilu 21.
NKIA NTANGWA YESU KAKITUKA SE NTINU?
22. Aweyi tuzayidi wo vo Yesu kayadikwa se Ntinu ko vava kakala ova ntoto ngatu vana vau vava kafulwa?
22 Yesu walonga alongoki andi basambanga vo: ‘Yambula e Kintinu kiaku kiza.’ Ediadi diasonga vo Kintinu kia Nzambi kuna sentu kiadi kwiza. Entete, Yave wadi sikidisa luyalu lwandi yo yadika Yesu se Ntinu. Nga vava Yesu kavutuka kuna zulu vana vau kayadikwa se Ntinu? Ve, diavava vo kavingila. Vava Yesu kafulwa, ke vavioka kolo kiayingi ko, Petelo yo Paulu batoma kiesesa diambu diadi vava bayika ungunza una muna Nkunga 110:1 mu kuma kia Yesu. Muna ungunza wau Yave wavova vo: “Vuanda oku koko kuame kwalunene yavana nsia mbeni zaku se nsikinw’a tambi yaku.” (Mavangu 2:32-35; Ayibere 10:12, 13) Kolo kwa Yesu kavingila vitila Yave kanyadika se Ntinu?
Kintinu kia Nzambi kivanga mawonso kimana luzolo lwa Nzambi luavangama ova ntoto
23. (a) Nkia ntangwa Yesu kayantika yala se Ntinu a Kintinu kia Nzambi? (b) Adieyi tulongoka muna kapu kilanda?
23 Mvu miayingi vitila mvu wa 1914, buka kia Akristu akwikizi babakula vo vekala ye mvu wamfunu muna ungunza wa Nkand’a Nzambi. E mambu mebwanga ova nza tuka muna mvu wa 1914 mesonganga e ziku vo ndungidi bakala yau. Kadi mu mvu wau Yesu wayantika yala se Ntinu. (Nkunga 110:2) Ke vavioka kolo kiayingi ko, Satana wavetwa ova ntoto, owau “kolo kiandwelo kaka kasidi kiau.” (Lusengomono 12:12) Muna kapu kilanda, tumona ziku yayingi isonganga vo mu kolo kiaki tuzingilanga. Tulongoka mpe vo ke kolo ko Kintinu kia Nzambi kivanga mawonso kimana luzolo lwa Nzambi luavangama ova ntoto.—Tala e Mvovo Misasilu 22.
Vava Kintinu kia Nzambi kiyala e nza, ke vekala diaka muntu ko oyela yovo fwa, o wantu awonso bezitisa e nkumbu a Nzambi.
mri_Latn kon_Latn kon_Latn kon_Latn kon_Latn kon_Latn kmb_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kmb_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kmb_Latn kon_Latn kmb_Latn kon_Latn kon_Latn kon_Latn kon_Latn kmb_Latn kon_Latn kon_Latn kon_Latn kon_Latn kon_Latn tso_Latn kon_Latn kon_Latn kon_Latn kon_Latn kon_Latn